पाएं अपने शहर की ताज़ा ख़बरें और फ्री ई-पेपरडाउनलोड करें
बिहार में पूर्ण लॉकडाउन लगाए जाने के दूसरे दिन गुरुवार को मधेपुर की सड़कों पर आमलोगों की आवाजाही दिन भर लगी रही। मुसलमानों के पवित्र महीना रमजान तथा हिंदूओं में शादी की खरीददारी को लेकर सड़कों पर भीड़ थमने का नाम नहीं ले रही है। रमजान को लेकर नए वस्त्रों के खरीदने की होड़ लगी हुई है तो वहीं शादी के कपड़े, फर्नीचर, जेवरात, बर्तन सहित अन्य सामान खरीदने के लिए लोग बाजार पहुंच कर भीड़ का हिस्सा बन रहे हैं। जिसमें महिलाएं तो नहीं के बराबर और अधिकतर पुरुष भी बिना मास्क लगाए देखे जाते हैं।
जो कोई मास्क लगाए भी रहते हैं तो सिर्फ दिखावे के लिए लटकाए रहते हैं। ऐसे में वे सामान खरीदने के साथ साथ मुफ्त में कोरोना वायरस भी लेकर अपने घर जा रहे हैं। जब सड़क पर निकलने वाले सही तरीके से मास्क नहीं लगाए रहते हैं तो उनसे शारीरिक दूरी बनाकर रखने की क्या उम्मीद की जा सकती है। कोरोना बीमारी की गंभीरता को नहीं समझ कर लापरवाही बरतने वाले लोग परिवार और समाज के लिए घातक साबित हो रहे हैं। गुरुवार दोपहर 12 बजे के बाद भी बाजार की सड़कों पर ग्राहकों की भीड़ लगी थी। शटर डाउन कर ग्राहकों का करते हैं इंतजार| बिहार में कोरोना संक्रमण की बढ़ती रफ्तार को नियंत्रित करने के लिए सरकार द्वारा लगाई गई लॉकडाउन को असफल करने में दुकानदारों की मुख्य भूमिका है। चंद आमदनी की लालच में वे अपने और अपने परिवार की जान जोखिम में डालकर चोरी छिपे दुकान चला रहे हैं। दुकान का शटर गिराकर दुकानदार आगे में बैठकर ग्राहकों की प्रतीक्षा करते रहते हैं। ग्राहक मिलने पर उन्हें दुकान के अंदर लेने के बाद फिर शटर गिरा देते हैं। मधेपुर बाजार की छोटे-बड़े सभी दुकानदारों की कमोवेश यही क्रियाकलाप है।
सूत्रों की मानें तो मधेपुर बाजार के कई दुकानदार कोरोना संक्रमित हैं और होम आइसोलेशन में रहने की बजाए दवा खा-खाकर दुकान चला रहे हैं। जबकि पिछले वर्ष मधेपुर बाजार के दो दुकानदारों की मौत कोरोना से हो चुकी है। बाजार में पुलिस, प्रशासन और प्रेस की गाड़ी प्रवेश करते ही सभी दुकानदार गली कूचियों में भाग खड़े होते हैं।
हमेशा बाजार में बैठे रहना संभव नहीं
मधेपुर सीओ पंकज कुमार सिंह एवं थानाध्यक्ष अशोक कुमार ने बताया कि पुलिस प्रशासन हमेशा बाजार में ही बैठा रहे ऐसा संभव नहीं है। प्रत्येक डेढ़ दो घंटे पर पुलिस की गाड़ी बाजार में गश्त लगाने जाती है। गाड़ी देखते ही सभी भाग खड़े होते हैं। एक तरफ से बाजार में प्रवेश करते ही दूसरे तरफ पहले सन्नाटा छा जाता है। सीओ ने बताया कि बाजार में दर्जनभर दुकानें सील की जा चुकी है। दुकानदारों को सख्त हिदायत दी जा चुकी है। उन्होंने बताया कि लॉकडाउन का अनुपालन नहीं करने वाले दुकानदारों पर एफआईआर दर्ज की जाएगी।
वेवजह सड़कों पर चलने वालों की खैर नहीं, कई वाहन चालक धराए
झंझारपुर| अगर आप बेवजह सड़कों पर घूम रहे हैं तो हो जाइए सावधान, क्योंकि बेवजह घूमने वाले लोगो के खिलाफ पुलिस प्रशासन सख्त हो गई है। कोरोना की दूसरी लहर से बिहार की बिगड़ते हालात को देखते हुए सरकार ने 15 मई तक लॉकडाउन लगाया है। लॉकडाउन के दूसरे दिन यानी गुरुवार को हर चौक चौराहे पर प्रशासन की मुस्तैदी देखने को मिली। पुलिस जवानों के साथ-साथ अधिकारी भी सड़कों पर उतरे और लॉकडाउन का सख्ती से पालन कराते नजर आए। झंझारपुर में लॉकडाउन को सख्ती से पालन कराने के लिए हाथों में डंडा लेकर पुलिस सड़कों पर घूम रही है। इस दौरान अनावश्यक घूम रहे लोगों को पुलिस ने उठक बैठक कराई और डंडे से धुनाई भी की। इसके अलावे फाइन भी काटा गया है। एसडीपीओ आशिष आंनद के नेतृत्व में पुलिस जवान सहित कई थानों की पुलिस शहर के विभिन्न इलाकों में घूम-घूम कर नियम को सख्ती से पालन करा रहे हैं। वहीं बेवजह खुलने वाली दुकानों के दुकानदारों पर गाज गिरेगी। कोरोना संक्रमण लगातार बढ़ता जा रहा है।
अनावश्यक खुली दुकानों को बंद कराया जा रहा है | कोरोना की चेन को तोड़न के लिए सरकार ने लॉकडाउन लगाया लेकिन इसके बावजूद कुछ लोग अपनी आदतों से बाज नहीं आ रहे हैं। बेवजह घर से निकलने वाले लोगों पर प्रशासन सख्ती बरत रहे हैं। झंझारपुर एसडीओ शैलेश कुमार चौधरी और एसडीपीओ आशिष आंनद ने बताया कि 5 मई से 15 मई तक पूरे बिहार में लॉकडाउन लागू है। गाइडलाइंस का पालन कराने के लिए वे सड़कों पर उतरे है। अनावश्यक खुली दुकानों को बंद कराया जा रहा है। वहीं बेवजह घूमने वालों पर सख्ती बरत रहे है। हर हाल में लॉकडाउन का पालन कराया जाएगा और जो नहीं मानेंगे उन्हें दंडित भी किया जाएगा। पुलिस ने कई वाहनों जप्त चलान काटा है। हालांकि दिन के 11 बजे के बाद बैंक कार्य, रसोई गैस के लोग सड़कों पर आते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn